# Prešovská univerzita v Prešove

# Pravoslávna bohoslovecká fakulta

# vlastná vedecká škola

# Dr. h. c. doc. ThDr. Kryštof, Pulec, PhD.

# Prešov 2014

**Vlastná vedecká škola**

V deväťdesiatych rokoch minulého storočia získala Pravoslávna bohoslovecká fakulta v Prešove podobne ako ostatné vysoké školy rovnakého zamerania priestor pre slobodný rozvoj teologického myslenia. Nadviazali sme na skúsenosti a štruktúru odborných disciplín zahraničných teologických fakúlt pôsobiacich na univerzitnej pôde. Zvlášť to bola Teologická fakulta Kapadostriovej univerzity v Aténach, kde sme tri roky pôsobili na katedre Cirkevných dejín v rámci doktorandského štúdia. Počas tohto obdobia sme sa zúčastnili niekoľkých medzinárodných konferencií venovaných histórii cirkvi a interkonfesijného dialógu. Získané skúsenosti sme využili na Pravoslávnej bohosloveckej fakulte v Prešove v oblasti prezentácie ekumenizmu v rámci komparatívnej symboliky, ďalej v oblasti histórie a života lokálnych pravoslávnych cirkví v nadväznosti na kresťanskú sociológiu.

Hlavným výstupom prezentácie ekumenického hnutia bola okrem utvorenia didaktického systému výučby tohto predmetu založenej na znalosti pôvodných prameňov, jeho historickej evolúcie a teologických previerok spoločných vyhlásení, práca s doktorandmi, ktorí si zvolili pre svoje štúdium ekumenickú tematiku. Jedným z nich bol roku 2006 Ján Holonič, ktorý za nášho vedenia spracoval a kriticky prezentoval výsledky niekoľkoročného teologického dialógu aliancie reformovaných cirkví s cirkvami pravoslávnymi pod názvom: Dialóg s protestantskými cirkvami (Dejiny a súčasnosť dialógu pravoslávnej a reformovanej cirkvi zastúpenú v svetovej aliancii reformovaných cirkví). Doktorand sa vo svojej dizertačnej práci opieral o metodiku, ktorú sme vypracovali v odbornej publikácii venovanej interkonfesionálnemu dialógu pravoslávnej a orientálnych pravoslávnych cirkví. V tejto práci sa nám podarilo podrobiť teologickej kritike z pohľadu pravoslávnej teológie spoločné vyhlásenia tejto komisie a zaradiť ich do širšieho kontextu odborných výstupov podobných dialógov v rámci súčasného ekumenického hnutia. Doktorand úspešne obhájil dizertačnú prácu a dnes pôsobí na vysokej škole v zahraničí.

Na kruciálnom princípe znalosti pôvodných prameňov, s tematikou s tým súvisiacich myšlienkových prúdov a historických relácií, je založená tiež naša škola aktuálnej sektológie ako súčasť zrovnávacieho bohoslovia. Jej metodiku spojenú so sociologickým prieskumom stelesnila monografia „In Guru 's light“, písaná v slovenčine a venovaná kultu Sri Chinmoya. Odbornú recenziu na predmetnú monografiu okrem členov profesorského zboru našej fakulty vypracoval aj Miroslav Lojda v časopise Pre kresťanskú duchovnú orientáciu - Rozmer v roku 2000, č. 2. V jej hodnotiacej časti napísal: Autor vo svojom diele ponúka pohľad na doposiaľ nepublikované materiály kultu, pričom ich spracovanie sa vymyká kompilačnému charakteru a publikáciám, ktoré je možné považovať za heuristické... Prvé kapitoly uvádzajú čitateľa do problematiky, krátko opisuje náboženskú situáciu u nás pred novembrom 1989, ako aj príčiny súčasného úspechu siekt na Slovensku. Priestor venuje aj známemu fenoménu hnutia New Age.... Pre publikáciu je charakteristické časté používanie citácií, a to najmä z diel samotného Sri Chinmoya, alebo z periodík Krídla inšpirácie a Victory gong vydávaných členmi jeho kultu.... Autorovi sa podarilo správne vystihnúť Chinmoyovú manipulatívnu techniku, ktorou láka svoje budúce obete. Najlepšie to ilustruje príklad toľko zdôrazňovaného „neškodného behu“. Ako dokumentuje číslo 186, počet poznámok pod čiarou, ako aj zoznam literatúry, autor preštudoval veľa prameňov, kým napísal túto monografiu. Je prvý a zatiaľ jediný, kto sa u nás pokúsil zosumarizovať známe fakty a pridať k nim niečo navyše... (Rozmer 2000, č. 2, s. 28).

Aktuálne sa sektológiou, jej rozvoju na Pravoslávnej bohosloveckej fakulte venuje jeden z našich bývalých študentov v súčasnosti odborný asistent Maroš ŠIP, PhD.

Ďalšou oblasťou nášho vedeckého bádania sú Dejiny a súčasnosť miestnych pravoslávnych cirkví. Didakticky sme vypracovali obsahovú schému tejto disciplíny a opierali sme sa pri tom o metodické využitie originálnych symbolických textov a historických prameňov z jednotlivých patriarchátov, metropolií a arcibiskupstiev. Na tomto základe sme prezentovali ich administratívnu štruktúru, duchovný život v relácii na dogmatickú teológiu, kanonické právo a liturgiku. Ako metodická príručka k tejto tematike vyšla v roku 2007 v Moskve naša publikácia „Pravoslavnyj mir“, na ktorú nadviazali ruskí teológovia a podľa nej prezentovali ďalšie symbolické texty a pramene v kontexte súčasného života lokálnych pravoslávnych cirkví.

V rámci katedry Cirkevných dejín sme aplikovali odborný prístup k Byzantológii a v súvislosti s tým sme publikovali knižnú publikáciu pod názvom Byzantológia I., Úvod a prehľadné dejiny byzantského štátu v roku 1995. Vďaka účasti na niekoľkých medzinárodných konferenciách venovaných byzantológii sme mali možnosť sa zoznámiť s významným slovenským odborníkom v oblasti dejín Veľkomoravskej ríše a cyrilo-metodskej misie Alexandrom Avenáriom, ktorý začal s našou fakultou spolupracovať a stal sa jej profesorom. Profesor Avenárius prednášal až do svojej smrti Byzantológiu podľa nami vypracovaného základného konceptu tejto disciplíny, na ktorú ďalej nadviazal profesor Pružinský a v súčasnej dobe v nej pokračujú a rozvíjajú prof. Ján Šafin a doc. Václav Ježek.

Patristické myslenie zakotvené v teológii na našej fakulte prehĺbila naša monografia Svätý Nektarios Eginský, metropolita pentapolský a Otec Porfyrios. Profesorské recenzie ju hodnotili ako texty umožňujúce zobraziť život a dielo svätcov - starcov úplne neznámych slovenskej i českej duchovnej literatúre a umožňujúcu zdôrazniť zásadné priority súčasnej hagiografie.

Ako úplne nová teologická disciplína rozvíjajúca systematickú teológiu sa v druhej polovici minulého storočia profilovala na teologických fakultách kresťanská sociológia. Všeobecná sociológia a z nej potom vychádzajúca sociológia náboženstva a napokon kresťanská sociológia sa dnes jasne emancipovali od histórie ľudskej spoločnosti a filozofie. Venujeme sa preto aplikácii dejín ako sociológii Cirkvi a v rámci ich aktualizácie sme mali relevantné výstupy v teologických časopisoch a na medzinárodných konferenciách. V súčasnej dobe prebieha interdisciplinárna spolupráca v tejto oblasti so zahraničnými univerzitami. Tejto tematike sa venujú aj naši študenti vo svojich seminárnych i záverečných prácach. Minulý rok napríklad úspešne obhájila rigoróznu prácu Mgr. Silvia Latová na tému „Sekularizácia v spoločnosti a cirkvi“.

Vedomosti pravoslávnej teológie, histórie a sociológie sme využili tiež pri tvorbe špecializovaného interdisciplinárneho vysokoškolského predmetu zameraného na duchovné prostredie gréckeho jazyka. Pod názvom Ortodoxia sme ho prednášali na Filozofickej fakulte Masarykovej univerzity v Brne a je stále vedený ako nepovinne voliteľný predmet.

Počas nášho štvrť storočia trvajúceho pôsobenia na Pravoslávnej bohosloveckej fakulte v Prešove ukončilo svoje štúdium za našej pedagogickej účasti niekoľko sto študentov a študentiek. Mimo odborných vedomostí si do praktického života graduovaných teológov odniesli orientačnú spôsobilosť v súčasnej interkonfesionálnej realite a systematický prístup k riešeniu relácií cirkvi a štátu, cirkvi a kultúry, cirkvi v postmodernej sekularizovanej spoločnosti a ďalších tém kresťanskej sociológie. Väčšina z nich dnes zastáva duchovenskú službu a iné odborné zamestnania na Slovensku aj v zahraničí. Jeden z nich je dokonca metropolitom, ďalší sú biskupmi, tajomníkmi biskupských úradov, dekanom fakulty, honorárnym konzulom, pracovníkmi v štátnej správe.

Vďaka konfesionálnej ale aj tiež interkonfesionálnej spolupráci, ktorú sme nadviazali a stále ju prehlbujeme, sa stala naša Pravoslávna bohoslovecká fakulta renomovaným teologickým pracoviskom a prispela k rozvoju a prehĺbeniu pravoslávneho teologického myslenia nielen vo východnej Európe, ale aj na univerzitách západnej Európy a v Amerike. Výrazom toho bolo udelenie čestného doktorátu teológie za naše celoživotné dielo na teologickej fakulte Svätého Vladimíra pôsobiaca v rámci Univerzity štátu New York. Túto skutočnosť ďalej ilustruje niekoľko rokov trvajúca účasť na riešení aktuálnych sociologických tém na pôde Kapadostriovej univerzity v Aténach.

V Prešove, 02. 04. 2014 Dr. h. c. doc. ThDr. Kryštof, Pulec, PhD.